Drillo: - Ville byttet lønn med Roy, men ikke presset
- Han har et stort press på seg. Det er ikke lenge man skal holde på før man blir korsfestet dersom det går dårlig, sier Drillo til VG Nett. På landslagets pressetreff etter treningen i solskinnet på Ullevaal, var også britiske journalister opptatte av mannen som har møtt England fire ganger tidligere, uten å tape. - Jeg har aldri tapt mot England. England og Brasil, sier Drillo med god engelskuttale, og høster latter fra gjengen som også ber ham fortelle om hvordan han opplever Roy Hodgson som trener, om tiden i Wimbledon og Englands sjanser i det kommende europamesterskapet. - De bør bli nummer en eller to i gruppen. Etter det venter cupspill, og da kan alt skje, svarte den norske landslagssjefen, og etter å ha snakket om at trenerkollegaen og han deler mye av den samme fotballfilosofien, legger han også til: - Men presset er mye tøffere i England, det ville jeg ikke hatt. Men lønna hans er bedre!På spørsmål fra VG Nett om likhetene mellom ham og den nyansatte England-manageren, mener han at de er flere enn mange kanskje aner. - Han er nærmere meg enn de fleste andre landslagstrenere i Europa. Han sverger til 4-4-2, er veldig opptatt av soneorientert forsvar og defensiv organisering og trygghet. - Er han enda mer, kall det ekstrem, enn deg? - Det er vanskelig å si, men han var veldig tidlig ute med å dyrke for eksempel soneforsvar.Drillo mener England har vært altfor opptatte av å ha ballen i laget, eller som han sier; det blåser en vind av ballbesittelse over Europa. Hodgson er mer direkte i stilen, lik som Norge, og manageren som har vært innom jobber i for eksempel Inter, Blackburn, FC København, Sveits, Liverpool, Fulham, Viking og Finland har ikke all verdens tid på seg før alvoret tar til. - Han er avhengig av å få med spillerne, han kan ikke tre det nedover hodet på dem hvis de ikke vil, sier Drillo, som mot Norge lørdag kveld regner med å se et sultent engelsk lag, med spillere som vil vise at de fortjener en plass i førsteelleveren når alle stjernene er tilbake og mesterskapet i Ukrania og Polen sparkes i gang.
Egil «Drillo» Olsen (70) mener England-sjef Roy Hodgson (64) kanskje er den landslagstreneren i Europa som står hans filosofi nærmest. Men han ville ikke byttet mye mer enn lønn med kollegaen.